Twee vermeende dwelmhandelaars vas in Noordwes(Foto verskaf deur SAPD Noordwes) Twee mans, onderskeidelik 33 en 34 jaar oud, is in hegtenis geneem toe polisiebeamptes Vrydag op ŉ dwelmlaboratorium in Noordwes toegeslaan het. Die verdagtes se silwerkleurige Volkswagen Polo is op die N4 naby Phokeng opgemerk en hulle is voorgekeer, het brig. Sabata Mokgwabone, woordvoerder van die polisie, in ŉ verklaring gesê. Die beamptes is daarna na Geelhoutpark in Rustenburg waar die insittendes van die motor woon. “Tydens die soektog het beamptes beslag gelê op toerusting wat vermoedelik gebruik word om dwelmmiddels te vervaardig. Dit sluit verskeie 20-literhouers chemikalieë, handskoene en stofmaskers in,” het Mokgwabone bygevoeg. Beamptes het ook beslag gelê op ŉ plastieksak met 3 kg kokaïen met ŉ geraamde straatwaarde van R1,5 miljoen, 10 selfone en ŉ groot bedrag kontant. Die verdagtes sal na verwagting Maandag in die Rustenburg-landdroshof verskyn. Die direktoraat vir prioriteitsmisdaadondersoeke (die Valke) stel ondersoek in.